ไฟแนลเชียล ไดเจสต์
ศาลพิพากษา &#8216;ปยุฒ&#8217; ผิดสั่งปรับ 6 แสน
21 ส.ค. 2554

ศาลพิพากษา ‘ปยุฒ’ ผิดสั่งปรับ 6 แสน
ศาลอาญามีคำพิพากษาลงโทษนายปยุฒ อนันตสิทธิกุล กรณีเป็นผู้สนับสนุนการสร้างราคาหุ้นบริษัท ชัยวัฒนา แทนเนอรี่ กรุ๊ป (CWT) โดยปรับเป็นเงิน 6 แสนบาท เมื่อวันที่ 14 มี.ค. 2554 ที่ผ่านมา 
ทั้งนี้ เมื่อวันที่ 10 ม.ค. 2551 สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้กล่าวโทษ น.ส.กนกวรรณ ทิพยเทอดธนา และนายปยุฒ กรณีสร้างราคาหุ้น CWT ระหว่างวันที่ 15 ก.ค. 2547-9 ก.พ. 2548 อันเป็นการฝ่าฝืนมาตรา 243 และมาตรา 244 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ประกอบมาตรา 83 และมาตรา 86 แห่งประมวลกฎหมายอาญา และพนักงานอัยการมีคำสั่งฟ้องบุคคลทั้งสอง พร้อมทั้งได้นำตัวนายปยุฒยื่นฟ้องต่อศาลอาญา และอยู่ระหว่างติดตามตัว น.ส.กนกวรรณ เพื่อส่งฟ้องต่อศาลต่อไป
กลต.กล่าวโทษแก๊งปั่นหุ้น TWZ 
สำนักงาน ก.ล.ต. กล่าวโทษ น.ส.ณัฐวดี จินดาประเสริฐ นายอัถวุฒิ ไผ่ไชย และนายปฏิญญาพิทยานุภากร ผู้ซื้อขายหุ้น และนายนกรณ์ ธนสรกรชัชชล (หรือนายนภดล ตู้พิทักษ์ผล) เจ้าหน้าที่การตลาดของบริษัทหลักทรัพย์ ซิกโก้ ต่อกรมสอบสวนคดีพิเศษ ในฐานความผิดกรณีสร้างราคาหุ้นบริษัททีดับบลิวแซด คอร์ปอเรชั่น (TWZ) ในช่วงระหว่างวันที่ 28 ก.ย.-26 ต.ค. 2550 (2) วันที่ 28 เม.ย.-15 พ.ค. 2551 และ (3) วันที่ 23-24 มิ.ย.2551
ก่อนหน้านี้มีคำสั่งเปรียบเทียบปรับนายอัถวุฒิและนายปฏิญญา เป็นจำนวนเงิน 16,071,788.32 บาท และ 4,563,791.25 บาท ตามลำดับ แต่บุคคลทั้งสองไม่ชำระค่าปรับตามคำสั่ง จึงจำเป็นต้องกล่าวโทษนายอัถวุฒิและนายปฏิญญาต่อกรมสอบสวน
ส.ขอนแก่นออกตั๋วแลกเงิน 100 ล้าน
คณะกรรมการบริษัท ส. ขอนแก่นฟู้ดส์ (SORKON) มีมติให้บริษัทออกและเสนอขายตั๋วแลกเงินในวงจำกัด วงเงินไม่เกิน 100 ล้านบาท อายุไม่เกิน 6 เดือน และอนุมัติให้จ่ายเงินปันผลในอัตราหุ้นละ 1.50 บาท 
กู๊ดเยียร์ปันผลอีก 20 บาท/หุ้น
คณะกรรมการบริษัท กู๊ดเยียร์ (ประเทศไทย) หรือ GYT มีมติให้จ่ายเงินปันผลอีกหุ้นละ 20 บาท ให้ผู้ถือหุ้นที่มีชื่อในทะเบียนวันที่ 5 เม.ย. 2554